ธปท.เปิดแผนการเงิน
ธปท.เล็งเปิดแผนแม่บทเงินทุนเคลื่อนย้ายให้ประชาพิจารณ์ในช่วงไตรมาสแรกปีนี้
12 ม.ค. 2555

ธปท.เล็งเปิดแผนแม่บทเงินทุนเคลื่อนย้ายให้ประชาพิจารณ์ในช่วงไตรมาสแรกปีนี้ 
รับมือกับภาระเงินทุนเคลื่อนย้ายปีนี้ พร้อมไฟเขียวให้บล.ลุยแลกเปลี่ยนเงินมี.ค.เม.ย.นี้
นางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า ภายในไตรมาสแรกนี้คาดว่าการจัดทำแผนแม่บทเงินทุนเคลื่อนย้ายระหว่างประเทศจะแล้วเสร็จ และพร้อมที่จะเปิดให้ผู้ที่เกี่ยวข้องได้ร่วมแสดงความคิดเห็นถึงข้อดี ข้อเสีย ปัญหาอุปสรรค ก่อนที่จะนำออกมาบังคับใช้จริง เพื่อสร้างสมดุลเงินทุนเคลื่อนย้ายไหลเข้าออกผันผวนในปีนี้ที่เศรษฐกิจโลกมีปัจจัยเสี่ยงหลายด้านเพิ่มขึ้น
การที่ ธปท.ต้องปรับปรุงแนวทางการเปิดเสรีทางการเงินในแผนแม่บทเงินทุนเคลื่อนย้ายดังกล่าวในรายละเอียด เพื่อให้สอดคล้องกับสถานการณ์ในระบบการเงินโลก และเงินทุนเคลื่อนย้ายที่ไหลเข้ามาและออกไปอย่างรวดเร็ว โดยอาจจะต้องทบทวนมาตรการต่างๆ ก่อนจะบังคับใช้ให้เหมาะสม
“กรณีความไม่แน่นอนที่เกิดขึ้นในระบบการเงินโลก ทำให้มีการโยกเงินเข้าออกในสินทรัพย์เสี่ยงในประเทศเกิดใหม่ หรือเทขายสินทรัพย์เสี่ยงอย่างรวดเร็วครั้งละมากๆ ตามข่าวดีข่าวร้ายที่ออกในแต่ละช่วง ดังนั้น ธปท.คงต้องทบทวนในเรื่องระยะเวลาในการผ่อนคลายมาตรการต่างๆ ในการเปิดเสรีทางการเงินให้เหมาะสม ที่ผ่านมาการลงทุนของคนไทยในต่างประเทศได้เพิ่มขึ้นอย่างต่อเนื่อง ทั้งในปี 2553 และในปี 2554 ซึ่งถือว่าเป็นเรื่องที่ดี แต่การเปิดคงต้องดูจังหวะมากขึ้น” นางผ่องเพ็ญ กล่าว
ทั้งนี้ จากผลกระทบจากปัญหาน้ำท่วมที่ส่งผลต่อการขยายตัวของเศรษฐกิจของไทย และสถานการณ์เศรษฐกิจโลกที่ยังมีความผันผวนสูง โดยเฉพาะวิกฤตหนี้สาธารณะในยุโรปที่จะส่งผลกระทบรุนแรงต่อเศรษฐกิจโลกให้ชะลอตัวลง ทำให้เกิดความผันผวนในตลาดการเงิน และเงินทุนเคลื่อนย้ายของนักลงทุนทั่วโลกรุนแรงกว่าในปี 2554 ที่ผ่านมา ทำให้ธปท.อาจจะต้องมีการปรับปรุงแนวทางการเปิดเสรีทางการเงินในแผ่นแม่บทเงินทุนเคลื่อนย้ายดังกล่าวในรายละเอียด เพื่อให้สอดคล้องกับสถานการณ์ในระบบการเงินโลก และเงินทุนเคลื่อนย้ายที่ไหลเข้ามาและออกไปอย่างรวดเร็ว โดยอาจจะต้อทบทวนมาตรการต่างๆก่อนจะบังคับใช้ให้เหมาะสมมากขึ้น
นอกจากนี้ นางผ่องเพ็ญ กล่าวว่า การอนุญาตให้บริษัท หลักทรัพย์ (บล.) สามารถทำธุรกรรมแลกเปลี่ยนเงินตราต่างประเทศได้นั้น คาดว่าจะสามารถอนุญาตให้ทำได้ในช่วงเดือน มี.ค.เม.ย.ปีนี้ ซึ่งธุรกรรมที่ให้ทำได้นั้นจำกัดให้ทำได้เฉพาะธุรกรรมที่เป็นของลูกค้าของ บล.ทำเท่านั้น เพื่อเป็นการอำนวยความสะดวกในเรื่องการลงทุนของลูกค้า ซึ่ง บล.จะยังไม่เปิดทำธุรกรรมซื้อขายอัตราแลกเปลี่ยนอย่างเต็มรูปแบบ